Bratislava 19. augusta (TASR) - Šetrením Národnej banky Slovenska (NBS) sa nezistili relevantné dôkazy o existencii alebo zneužití dôvernej informácie o zmene centrálnej parity slovenskej koruny 28. mája tohto roka, resp. o jej navrhovanej úrovni. Konštatuje sa to v správe centrálnej banky, ktorú si od nej ešte v júni vyžiadala Národná rada (NR) SR a ktorou by sa mala v stredu zaoberať vláda.
"Na základe výsledkov dohliadok a zisťovaní NBS v komerčných bankách, ako aj na základe výsledkov preverovania dokladov a nahrávok komerčných bánk neboli ku dňu predloženia správy uskutočnené žiadne podania orgánom činným v trestnom konaní," konštatuje centrálna banka v správe.
Správa o rokovaniach o zmene centrálnej parity a obchodovaní so slovenskou korunou pred oficiálnym oznámením o zmene centrálnej parity bola vypracovaná na základe uznesenia NR SR zo 17. júna tohto roka. Cieľom správy je oboznámiť parlament o uskutočnenom preskúmavaní okolností súvisiacich s podozreniami z úniku informácií, teda z nezákonného konania a obohatenia sa pri zmene centrálnej parity.
Správa obsahuje popis prostredia na devízovom trhu v období pôsobenia slovenskej koruny v kurzovom mechanizme ERM II s dôrazom na máj 2008, pričom špeciálne sa rozoberá dátum 28. mája 2008, kedy došlo ku zmene centrálnej parity. Revalvácia parity na úroveň 30,1260 SKK/EUR, ktorá sa nakoniec stala aj definitívnym konverzným kurzom koruny, bola výsledkom rokovaní medzi NBS, vládou SR a európskymi inštitúciami - Európskou centrálnou bankou (ECB) a Európskou komisiou (EK).